23. schôdza NR SR - 8.deň - B. popoludní
Dátum: 2024-12-05
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

81. Ďakujem za slovo, pán predsedajúci. Vážený pán minister, kolegyne, kolegovia, pánovi Szalayovi, pýtali ste sa, Union, odpovedám. Čo sa týka tohto návrhu zákona. Takže predkladaný návrh zákona vznikol v spolupráci s odbornými spoločnosťami, poskytovateľmi zdravotnej starostlivosti a samosprávnymi krajmi a opiera sa o aktuálne analýzy potreby zlepšiť prístup k zdravotnej starostlivosti. Cieľom je nie len stabilizácia sektoru ambulantnej starostlivosti, ale aj zvýšenie odolnosti voči demografickým výzvam a efektívnejšie naplnenie potreby pacientov vrátane využitia digitálnych nástrojov. Predložený návrh zákona tiež sleduje predovšetkým dve oblasti, optimalizáciu siete poskytovateľov špeciálnej ambulantnej starostlivosti a rozšírenie dostupnosti zdravotných služieb najmä pre zraniteľné skupiny. Tento návrh sa zameriava aj na dynamické definovanie verejnej siete v oblasti špecializovanej gynekologickej starostlivosti a ostatných špecializovaných ambulantných odborov, a to každoročným prehodnocovaním optimálnej siete Úradom pre dohľad nad zdravotnou starostlivosťou v spolupráci tiež so samosprávnymi krajmi a ďalšími subjektami. Hlavnými cieľmi sú identifikácia, kvantifikácia a geografická lokalizácia ambulancií, tak aby lepšie reagovali na potreby starnúcej populácie a na nedostatok odborníkov v zdravotníctve. Navrhovaný zákon prináša reformu v oblasti organizácií špecializovanej ambulantnej starostlivosti s cieľom lepšieho riadenia a dostupnosti a udržateľnosti zdravotných služieb v Slovenskej republike, pričom rieši problémy spojené s akútnym a aktuálnym starnutím populácie, nedostatkom zdravotníckych pracovníkov a geografickou nerovnosťou poskytovateľov zdravotnej starostlivosti. Hlavné body návrhu zahŕňajú špecifikovanie tzv. verejnej optimálnej siete, ktorá sa dynamicky prispôsobuje na základe každoročného prehodnocovania, a posilnenie úlohy samosprávnych krajov pri koordinácii a optimalizácii tejto siete. Na rozdiel od súčasného statického modelu, umožňuje tento návrh pružnejšie reagovať na demografické a zdravotné potreby populácie s cieľom lepšie identifikovať a lokalizovať nedostatok špecializovaných ambulancií. Hlavné body návrhu, prvým je dynamická sieť a jej každoročné hodnotenie. Na rozdiel od statickej minimálnej siete súčasného systému sa navrhuje verejná optimálna sieť, ktorá bude každoročne revidovaná na základe aktuálnych potrieb. Po druhé zvýšenie právomocí samosprávnych krajov. Kraje môžu navrhovať zmeny v kapacite optimálnej siete podľa miestnych špecifík, čím sa posilňuje ich participácia a zodpovednosť za organizáciu zdravotnej starostlivosti na území samosprávnych krajov. Za tretie ide o rozšírenie verejne dostupných ambulancií. Verejná optimálna sieť bude zahŕňať len verejne dostupné ambulancie poskytujúce zdravotnú starostlivosť na základe tzv. výmenného lístka, teda odporúčania od iného lekára. Zohľadňuje sa tak účel, ktorý jednotlivé ambulancie majú v systéme plniť. Množstvo ambulancií dnes funguje ako podpora pre nemocničné oddelenia, neplnia však funkciu typickej ambulancie zameranej na poskytovanie špecializovanej ambulantnej starostlivosti v zmysle prvého kontaktu so špecializovanou starostlivosťou. Za štvrté ide o efektivitu a elektronizáciu. Zavádzajú sa opatrenia pre elektronické oznamovanie údajov a zjednodušenie administratívnych procesov, čo má zvýšiť efektivitu a prehľadnosť poskytovateľov siete. Za piate podpora domácej ošetrovateľskej starostlivosti pre deti. Návrh podporuje agentúry domácej ošetrovateľskej starostlivosti pre deti, ktoré vyžadujú osobitnú starostlivosť. Jedná sa o deti so zdravotným postihnutím. Zámerom je tiež odľahčiť pediatrické ambulancie a poskytnúť zákonným zástupcom či ich opatrovateľom odbornú pomoc. Za šieste úhrada zubno-lekárskeho ošetrenia v anestézii. Novinkou je možnosť úhrady zubného ošetrenia v celkovej anestézii aj bez predchádzajúcej preventívnej prehliadky, čo má zlepšiť dostupnosť a komfort pacientov pri závažnejších zákrokoch. V tomto konkrétnom bode je potrebné prihliadať na to, že dostupnosť tejto služby nie je založená iba na prianí pacienta, ale na odbornom posúdení zo strany ošetrujúceho lekára. Pre spresnenie, návrh zavádza kategorizáciu ambulancií podľa verejnej dostupnosti, kde verejne dostupné ambulancie budú tie, ktoré poskytujú zdravotnú starostlivosť pacientom na odporučenie od všeobecného lekára. Do verejnej siete tak nebudú zaradené ambulancie poskytujúce starostlivosť špecifickým skupinám na základe hospitalizácie, čím sa zabezpečí vyššia prehľadnosť siete. Zároveň sa plánuje prechod z mernej jednotky lekárske miesto na ambulancia , čím sa určí optimálny počet ambulancií s 30 ordinačnými hodinami týždenne. Dôležitým doplnením zákona je aj podpora starostlivosti o deti so zdravotnými potrebami v domácom prostredí, prostredníctvom agentúr domácej ošetrovateľskej starostlivosti, čím sa odbremenia nemocnice a pediatrické ambulancie a poskytne sa pomoc rodičom pri zdravotnej starostlivosti vrátane edukácie a podpory dojčenia. Ide o veľmi podobný model ako pri dospelej populácii. V oblasti zubného lekárstva návrh umožňuje pokrytie nákladov na zákroky v celkovej anestézii z verejného zdravotného poistenia aj pre pacientov, ktorí neabsolvovali preventívnu prehliadku v predchádzajúcom roku, čím rozširuje prístup k potrebnej starostlivosti. Zaniknutím benefitným, benefitných systémov zdravotných poistení v oblasti starostlivosti o zdravý chrup môže existovať riziko zníženia počtu preventívnych prehliadok v populácii, čo by v prípade náročnejších bolestivých zákrokov v oblasti lekárstva skomplikovalo prístup občanov k ich bezbolestnému ošetreniu. V neposlednom rade návrh upravuje oblasť nakladania, spracovania a zápisu so zdravotnou dokumentáciou aj vo vzťahu k implementácii nového povolania, ktoré bude vykonávať administratívne úkony v ambulancii alebo v ústavnom zdravotnom zariadení. Uvedené ustanovenia umožnia poskytovateľom zdravotnej starostlivosti implementovať do svojich zariadení tzv. administratívnych pracovníkov v zdravotníctve, ktorí získajú oprávnenia v súvislosti s nahliadaním, resp. zápisom do zdravotnej dokumentácie v rozsahu ich zverených kompetencií. V tomto prípade je nesmierne dôležité nepoľaviť v procese digitalizácie zdravotníctva, aby sme sa ľudskou... aby sme ľudskú prácu nenahrádzali, to, čo v iných odvetviach už dávno obstaráva výpočtová technika. Nesmierne dôležitou zmenou je zjednodušenie prepisovania liekov... predpisovania liekov a zdravotníckych pomôcok, najmä pri prepúšťaní pacientov z ústavnej zdravotnej starostlivosti. Zároveň sa upravujú pravidlá pre zabezpečenie lepšej dostupnosti odberov krvi od dobrovoľných darcov a tým aj zvýšenie dostupnosti krvi a produktov z krvi pre poskytovateľov ústavnej zdravotnej starostlivosti. Tento návrh úpravy je založený na zjednodušení podmienok získavania kvalifikácie odborného zástupcu v oblasti hematológie a transfúziológie. Celkový cieľ navrhovaného zákona je zlepšiť flexibilitu, dostupnosť a účinnosť ambulantnej zdravotnej starostlivosti a ošetrovateľských intervencií, posilniť kompetencie všeobecných lekárov, zvýšiť podporu pre rodičov a opatrovateľov pri starostlivosti o deti a zaviesť prehľadnejší systém verejnej ambulantnej siete, ktorý reaguje na meniace sa... (Prerušenie vystúpenia časomerom.)